Sakevennote vas ná hul hofverskyning mis(Argieffoto ter illustrasie.) Twee sakevennote van Gqeberha in die Oos-Kaap is Donderdag deur die Valke in dié stad in hegtenis geneem nadat hulle versuim het om in die gespesialiseerde handelsmisdaadhof te verskyn. Marike van der Walt (50) en Sarel Johannes (55) is reeds op 8 November 2013 op verskeie aanklagte van bedrog en oortredings ingevolge die Wet op Inkomstebelasting in hegtenis geneem en het al verskeie kere in die hof verskyn. Hulle het egter nie Donderdag by die hof opgedaag nie. Daar word beweer dat Van der Walt en Johannes wat as lede van ondernemings wat as eiendomsagentskappe geregistreer was, nie as werkgewers by SARS geregistreer was nie. Hulle het glo meer as R289 000 van werknemers se salarisse afgetrek wat nooit aan SARS oorbetaal is nie. Belastingsertifikate is glo ook nooit aan sommige werknemers uitgereik nie. “Daar word verder beweer dat die vennote tjeks ter waarde van R120 000 van een van hul sake-entiteite in die bankrekening van ’n ander entiteit gedeponeer het, wetend dat dié tjeks nie deur die bank uitbetaal sal word nie,” sê kapt. Yolisa Mgolodela, woordvoerder vir die Valke. Ander aantygings teen Van der Walt en Johannes sluit bedrieglike elektroniese betalings (EFT’s) van R173 000 in vir goedere en dienste wat hulle tussen Julie 2011 en November 2013 by verskeie ondernemings aangekoop het. Die jongste aanklag teen dié vennote is die versuim om in die hof te verskyn. Hulle is elk op borgtog van R350 vrygelaat. Die verhoor sal volgende jaar op 4 April begin.